作者:元稹
標題:痁臥聞幕中諸公徵樂會飲，因有戲呈三十韻
內容:濩落因寒甚，沉陰與病偕。藥囊堆小案，書卷塞空齋。脹腹看成鼓，羸形漸比柴。道情憂易適，溫瘴氣難排。治t3扶輕仗，開門立靜街。耳鳴疑暮角，眼暗助昏霾。野竹連荒草，平陂接斷崖。坐隅甘對鵩，當路恐遭豺。蛇蠱迷弓影，鵰翎落箭靫。晚籬喧鬥雀，殘菊半枯荄。悵望悲回雁，依遲傍古槐。一生長苦節，三省詎行怪。奔北翻成勇，司南卻是咼。穹蒼真漠漠，風雨漫喈喈。彼美猶溪女，其誰佔館娃。誠知通有日，太極浩無涯。布卦求無妄，祈天願孔皆。藏衰謀計拙，地僻往還乖。況羨蓮花侶，方欣綺席諧。鈿車迎妓樂，銀翰屈朋儕。白紵顰歌黛，同蹄墜舞釵。纖身霞出海，豔臉月臨淮。籌箸隨宜放，投盤止罰啀。紅娘留醉打，觥使及醒差。顧我潛孤憤，何人想獨懷。夜燈然檞葉，凍雪墮磚階。壞壁虛缸倚，深爐小火埋。鼠驕銜筆硯，被冷束筋骸。畢竟圖斟酌，先須遣癘痎。槍旗如在手，那複敢崴pN。